遊鹿苑寺
作者：郭祥正
朝代：宋

paragraphs: 遊遍湘西山，晚至鹿苑寺。
平岡列城郭，長松肖兵衞。
入門尤清涼，讀碑辨往事。
乃知阿育王，曾此藏舍利。
浮屠當殿陰，令人竦瞻視。
寶網敷金雲，倏忽變蒼翠。
僧云秋杪時，月靜甘露墜。
大覺去無蹤，山祗自靈異。
白鹿不我逢，殘花在巖際。
居者多壽老，安禪信無累。
笻衲爲生涯，心不墜情僞。
源源聽法語，陶陶襲和氣。
簪紳胡爲乎，頂踵縛憂愧。
願從彼上人，預聞第一義。
煩心沃醍醐，頓悟超十地。
聊爲鹿苑吟，清夢不成寐。